Soektog na vermiste kleuter eindig tragies  Khaya Restoration Rikhotso (5). Foto: Verskaf. Die liggaam van die vyfjarige seuntjie van Limpopo wat sedert 6 September vermis was, is Donderdag gevind. Kol. Moatshe Ngoepe, woordvoerder van die polisie, het gesê die polisie in Maake buite Tzaneen ondersoek nou die omstandighede rakende Khaya Restoration Rikhotso (5) se dood nadat sy liggaam omstreeks 09:00 deur ŉ verbyganger in die bosse opgemerk is. Volgens Ngoepe het sy ouma hom sien speel by die hek voor in die erf in die Hoveni-nedersetting en toe sy later weer gaan kyk het, was hy nêrens te vinde nie. Hy het ŉ blou denimbroek en rooi frokkie aangehad ten tyde van sy verdwyning. Ngoepe het bevestig dat die kind wat gevind is dieselfde klere aangehad het. “Sy familie het hom positief identifiseer, hulle was daar op die toneel.” Die polisie doen voorlopig ŉ geregtelike doodsondersoek, maar Ngoepe sê die nadoodse ondersoek sal meer lig werp op die oorsaak van dood en die saak mag dalk dan verander word. Enigiemand met inligting oor die voorval kan kol. Cecil Machimane by 082 451 7181 bel of die misdaadhulplyn by 08600 10111